היי.
אשאל אתכם שאלה:
האם שיקרתם בתור ילדים?
במידה וכן, תוכלו בבקשה להרים את ידכם?
וואו! זו הקבוצה הכי כנה שפגשתי בחיי.
(צחוק)
ובכן, ב-20 השנים האחרונות,
חקרתי כיצד ילדים לומדים לשקר.
והיום, אחלוק עמכם
חלק מהתגליות שגילינו.
תחילה אספר לכם סיפור מאת מר ריצ'ארד מסינה,
חברי ומנהל בית ספר יסודי במקצועו.
הוא קיבל שיחת טלפון יום אחד.
הדובר אמר,
"מר מסינה, בני ג'וני לא יגיע היום לבית הספר
כי הוא חולה"
מר מסינה שאל,
"סליחה, עם מי אני מדבר?"
והדובר השיב,
"אני אבא שלי."
(צחוק)
אז הסיפור הזה --
(צחוק)
מסכם בצורה יפה שלוש אמונות שכיחות
בנוגע לילדים ושקרים.
הראשונה, ילדים מתחילים לשקר
רק לאחר כניסתם לבי"ס יסודי.
שנייה, ילדים הינם שקרנים גרועים.
אנו המבוגרים יכולים לזהות בקלות שקר מפיהם.
והשלישית, אם ילדים משקרים בגיל צעיר מאוד,
הרי בהכרח חייב להיות פגם באופיים,
והם יהפכו לשקרנים פתולוגיים לכל חייהם.
ובכן, מסתבר
ששלוש האמונות הללו שגויות.
שיחקנו משחקי ניחושים
עם ילדים מכל רחבי העולם.
הנה דוגמה.
במשחק הזה, ביקשנו מילדים לנחש את המספרים שבקלפים.
ואמרנו להם שבמידה ויצדקו,
יזכו בפרס גדול.
אולם באמצע המשחק,
המצאנו תירוץ לעזוב את החדר.
ובטרם עזיבתנו,
הורינו להם לא להציץ בקלפים.
כמובן,
היו מצלמות נסתרות בחדר
לצפות בכל צעד שלהם.
בגלל שהתשוקה לנצח במשחק כ"כ חזקה,
יותר מ-90% מהילדים הציצו
ברגע שיצאנו מהחדר.
(צחוק)
השאלה המכרעת היא:
האם כשנחזור ונשאל את הילדים
אם הם הציצו או לא,
הילדים שהציצו יודו
או ישקרו בדבר המרמה?
גילינו שללא הבדלי דת, גזע, ומין,
בגיל שנתיים,
30% משקרים,
ו-70% דוברים אמת.
בגיל שלוש,
50% משקרים ו-50% דוברים אמת.
בגיל ארבע,
מעל 80% משקרים.
ולאחר גיל ארבע שנים,
רוב הילדים משקרים.
כפי שאתם יכולים לראות,
לשקר זה שלב טיפוסי בהתפתחות.
וחלק מהילדים מתחילים לשקר
מוקדם כגיל שנתיים.
בואו נבחן מקרוב את הילדים הצעירים יותר.
מדוע רק חלק מהילדים הצעירים משקרים?
בבישול, יש צורך ברכיבים טובים
כדי לבשל אוכל טוב.
היכולת לשקר היטב דורשת שני מרכיבים עיקריים.
המרכיב הראשון הוא תאוריה של תודעה,
או יכולת קריאת המחשבות.
קריאת מחשבות פירושה היכולת לדעת
שלאנשים שונים יש ידע שונה ביחס למצב,
והיכולת להפריד בין מה שאני יודע
למה שאתה יודע.
קריאת מחשבות נחוצה כדי לשקר
בגלל שבסיסו של השקר הוא שאני יודע
שאתה לא יודע
מה שאני יודע.
לכן, ביכולתי לשקר לך.
המרכיב השני ליכולת לשקר היטב הוא שליטה עצמית.
זוהי היכולת לשלוט בדיבורך, בהבעות פניך,
ובשפת גופך,
כך שתוכל לשקר באופן משכנע.
ומצאנו שילדים הצעירים
בעלי יכולות קריאת מחשבות ושליטה עצמית מתקדמות יותר,
נוטים לשקר מוקדם יותר,
ובצורה מתוחכמת יותר.
מסתבר ששתי היכולות הללו נחוצות לכולנו
כדי לתפקד כראוי בחברה.
למעשה, ליקויים ביכולת קריאת מחשבות ושליטה עצמית
מקושרים לבעיות התפתחותיות חמורות,
כדוגמת הפרעת קשב וריכוז ואוטיזם.
אז אם מתגלה לכם שילדכם בן השנתיים משקר בפעם הראשונה,
במקום להיות מודאגים,
כדאי שתחגגו --
(צחוק)
כי זה מסמל שילדכם חצה אבן דרך חדשה
בהתפתחות הטיפוסית.
כעת, האם ילדים הינם שקרנים גרועים?
אתם חושבים שתוכלו לזהות בקלות כשהם משקרים?
תרצו לנסות?
כן? אוקיי.
אציג בפניכם שני סרטונים.
בסרטונים הללו,
הילדים יענו לשאלת החוקר,
"האם הצצת?"
ואתם תנסו להגיד לי
מי מהילדים משקר
ומי דובר אמת.
הנה הילד הראשון.
אתם מוכנים?
(וידאו) מבוגר: הצצת? ילד: לא.
קנג לי: וזוהי הילדה השנייה.
(וידאו) מבוגר: הצצת? ילדה: לא.
קנג לי: אם אתם חושבים שהילד הראשון משקר,
אנא הרימו יד.
אם אתם חושבים שהילדה השנייה משקרת, הרימו יד.
אוקיי, למעשה,
הילד הראשון דובר אמת,
והילדה השנייה משקרת.
נדמה שרבים מכם גרועים בזיהוי שקרים של ילדים.
(צחוק)
שיחקנו משחקים דומים לאלו
עם מבוגרים רבים ומגוונים.
והראנו להם סרטונים רבים.
במחצית מהסרטונים, הילד משקר.
ובמחצית השנייה הילד דובר אמת.
בואו נגלה כיצד המבוגרים הללו תפקדו.
מספר השקרנים ודוברי האמת שווה,
לכן, במידה ותנחשו אקראית,
קיים סיכוי של 50% שתצדקו.
כך שאם הדיוק שלכם הוא בערך 50%,
משמע שאתם גרועים בזיהוי שקרים של ילדים.
אז הבה נתחיל בסטודנטים לתואר ראשון וסטודנטים למשפטים,
שלרוב יש להם נסיון מוגבל עם ילדים.
לא, הם לא יכולים לזהות כשילד משקר.
הביצועים שלהם שקולים לניחוש.
מה בנוגע לעובדים סוציאליים ועורכי דין המתמחים בהגנת הילד,
העובדים עם ילדים על בסיס יום-יומי?
האם הם יכולים לזהות כשילד משקר?
לא, הם לא.
(צחוק)
מה בנוגע לשופטים,
פקידי מכס
ושוטרים,
שמתמודדים עם שקרנים על בסיס יום-יומי?
האם הם יוכלו לזהות כשילד משקר?
לא, הם לא.
מה בנוגע להורים?
האם הורים יכולים לזהות שקרים של ילד אחר?
לא, הם לא.
האם הורים יכולים לזהות כשילדם משקר?
לא, הם לא.
(צחוק) (מחיאות כפיים)
עכשיו ייתכן שתשאלו
למה שקרי הילדים קשים כל כך לזיהוי.
ברצוני להדגים זאת בעזרת בני, ניית'ן.
זוהי הבעת פניו
כאשר הוא משקר.
(צחוק)
כשילדים משקרים,
הבעת פניהם בדרך כלל ניטרלית.
אולם, מאחורי הבעת הפנים הניטרלית הזו,
הילד חווה רגשות רבים,
כמו פחד, אשמה, בושה
ואולי גם מעט הנאה מהשקר.
(צחוק)
למרבה הצער, רגשות אלו חולפים או סמויים.
לכן, ברובם נסתרים מעינינו.
אז בחמש השנים האחרונות,
חיפשנו דרך לחשוף את הרגשות הסמויים הללו.
ואז הגענו לתגלית.
אנו יודעים שמתחת לעור פנינו,
יש רשת ענפה של כלי דם.
כשאנו חווים רגשות שונים,
זרימת הדם בפנינו משתנה מעט.
ושינויים אלה מווסתים ע"י מערכת העצבים האוטונומית,
שהיא מעבר לשליטתנו המודעת.
בעזרת בחינה של שינויים בזרימת הדם,
אנו יכולים לזהות רגשות נסתרים של אנשים.
למרבה הצער, שינויים אלה בזרימת הדם בפנים התלויים ברגשות,
עדינים מכדי להתגלות בעין בלתי מזוינת.
כדי לעזור לנו לחשוף את הרגשות בפניהם של אנשים,
פיתחנו טכנולוגית דימות חדשה
לה אנו קוראים "הדמייה אופטית טרנסדרמית".
תחילה, אנו משתמשים במצלמת וידאו לתעד אנשים
בזמן שהם חווים מגוון רגשות נסתרים.
לאחר מכן, תוך שימוש בטכנולוגית עיבוד התמונות שלנו,
אנו מפיקים תמונות של השינויים בזרימת הדם בפנים.
בתמונות ההדמייה הטרנסדרמית,
אנו יכולים לראות בקלות
שינויים בזרימת הדם בפנים שמעידים על רגשות נסתרים.
בעזרת הטכנולוגיה הזו,
אנו יכולים לזהות כעת את הרגשות החבויים בזמן שקר,
וכתוצאה מכך, לזהות שקרים.
אנו יכולים לעשות זאת בצורה בלתי פולשנית,
באופן מרוחק, זול
ומדויק ב-85% מהמקרים,
שזה הרבה יותר טוב מהסיכוי ההסתברותי.
בנוסף, גילינו אפקט פינוקיו.
לא, לא אפקט הפינוקיו הזה.
(צחוק)
זהו אפקט הפינוקיו האמיתי.
כשאנשים משקרים,
זרימת הדם ללחיים פוחתת,
וזרימת הדם לאף מתגברת,
כמובן, שקר איננו המצב היחיד
שיעורר בנו רגשות חבויים.
וזה הוביל לשאלה,
מלבד לזהות שקרים,
כיצד ניתן לנצל את הטכנולוגיה שלנו?
יישום אחד הוא בחינוך.
לדוגמה, בעזרת הטכנולוגיה הזו נעזור למורה למתמטיקה
לזהות את התלמיד בכיתתו
שחש חרדה רבה בנוגע לנושא הנלמד
ואז להציע לו עזרה.
בנוסף, אנו יכולים להשתמש בה בשירותי הבריאות.
לדוגמה, בכל יום אני מתקשר בסקייפ להוריי,
שגרים במרחק אלפי קילומטרים ממני.
ובעזרת הטכנולוגיה הזו,
אוכל לגלות לא רק מה מתרחש בחייהם
אלא גם לנטר את קצב הלב, רמת המתח,
מצב רוחם והאם הם חווים כאב או לא.
ואולי בעתיד,
את רמת הסיכון שלהם להתקף לב או יתר לחץ דם.
ייתכן ותשאלו:
האם נוכל להשתמש בזה כדי לחשוף את רגשות הפוליטיקאים?
(צחוק)
לדוגמה, במהלך דיבייט.
ובכן, התשובה היא כן.
תוך שימוש בהסרטה טלוויזיונית,
נוכל לגלות את קצב הלב של הפוליטיקאים,
מצב רוחם ומידת המתח שלהם,
ואולי בעתיד, האם הם משקרים לנו.
בנוסף נוכל להשתמש בזה לצרכי שיווק,
לדוגמה, כדי לגלות
האם אנשים אוהבים מוצרי צריכה מסוימים.
נוכל להשתמש בזה בדייטינג.
לדוגמה,
אם הדייט שלך מחייכת אלייך,
הטכנולוגיה הזו יכולה לעזור לך להחליט
האם היא מחבבת אותך באמת
או שהיא רק מנסה להיות נחמדה אלייך.
ובמקרה הזה,
היא רק מנסה להיות נחמדה אלייך.
(צחוק)
טכנולוגית ההדמיה האופטית הטרנסדרמית
נמצאת בשלב מאוד מתקדם בהתפתחותה.
ימציאו עוד הרבה יישומים שטרם חשבנו עליהם.
אולם, דבר אחד אני יודע בבירור:
השקר כבר לא ייראה כפי שהוא נראה כיום.
תודה רבה לכם.
(תודה במנדרינית).
(מחיאות כפיים)